b'\n_START_ARTICLE_\nOreflikm\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 38 \xe2\x80\x93 42 mm), kraftig bygd m\xc3\xa5ler. Antennene er fj\xc3\xa6rformede hos hannen, tr\xc3\xa5dformede hos hunnen. Kroppen er tett kledt med sitrongule h\xc3\xa5r. Vingene er brunoransje med spredte brune skjell, ytterkanten flikete. Forvingen har to brune tverrstriper, bakvingen en kommaformet, brun flekk p\xc3\xa5 undersiden. Larven er brungr\xc3\xa5, lang og tynn, med fire opph\xc3\xb8yde tverrb\xc3\xa5nd p\xc3\xa5 ryggsiden. Den ligbner sterkt p\xc3\xa5 en d\xc3\xb8d kvist.\n_START_SECTION_\nLevevis\n_START_PARAGRAPH_\nOreflikm\xc3\xa5leren kan finnes i en lang rekke ulike biotoper der det finnes l\xc3\xb8vtr\xc3\xa6r, kanskje mest i l\xc3\xb8vskog og hager. Larvene kan leve p\xc3\xa5 en rekke ulike l\xc3\xb8vtr\xc3\xa6r og busker, ikke bare or. De voksne m\xc3\xa5lerne flyr om natten i juli \xe2\x80\x93 oktober og kommer gjerne til lys.\n_START_SECTION_\nUtbredelse\n_START_PARAGRAPH_\nDenne arten finnes over det meste av Europa og ogs\xc3\xa5 i Nord-Amerika. I Norge forekommer den nord til Hordaland, den er ganske vanlig lengst i s\xc3\xb8r.'